Vlak 2-afsonderingsregulasies 'diskrimineer' | Maroela Media
Vlak 2-afsonderingsregulasies 'diskrimineer'
Die organisasie Sakeliga hou vol vlak 2-regulasies van die afsonderingstydperk is steeds ongrondwetlik, onredelik en irrasioneel. Die organisasie vra in 'n brief aan die minister van samewerkende regering en tradisionele sake, Nkosazana Dlamini-Zuma, dat dit onverwyld reggestel word.
"Die regulasies is onsamehangend," sê Piet le Roux, uitvoerende hoof van Sakeliga.
"Sonder enige waarneembare rasionaal laat die regulasies sommige ondernemings toe om teen volle kapasiteit sake te doen en ander nie. Die regulasies het uiteindelik nie gehandel oor die handhawing van sosiale afstand en higiëne nie, maar oor arbitrêre beperkinge op die aantal persone teenwoordig, ongeag die grootte of aard van die lokaal of aktiwiteit."
Sakeliga sê daar is groot teenstrydighede in beperkings op verskillende ondernemings.
Dat dobbelhuise teen 50% van sy beskikbare vloeroppervlakke mag sake doen, maar dat kerke en ander godsdiensorganisasies slegs 50 mense op 'n slag mag akkommodeer.
Dat toeskouers by sportbyeenkomste – selfs in groot stadions met baie oop ruimte – heeltemal verbode is, terwyl busse en taxi's teen 100% kapasiteit mag werk.
Dat verblyfplekke slegs 50% van hul totale vloeroppervlakte mag benut, terwyl kroeë en tavernes teen 100% kapasiteit vir tot 50 mense mag sake doen.
Dat fiksheidsentrums en gimnasiums beperk word tot 50 mense, ongeag lokaalgrootte, wat dit vir hierdie ondernemings oor die algemeen nie lonend maak om oop te wees nie en wat lidmaatskapkontrakte onprakties maak.
"Die lys gaan aan. Die regering skiet eenvoudig uit die heup met sy regulasies, wat onnodige skade berokken en tot minagting van wette lei," sê Le Roux.
Sakeliga sê in sy brief aan die minister die regulasies moet gewysig word sodat alle ondernemings teen volle kapasiteit sake kan doen, ongeag die sektore waarin hulle is.
Die organisasie sê Dlamini-Zuma het volgens hom geen regsgronde om die regte en vryhede van ondernemings, hul werkers en kliënte op hierdie onsamehangende wyse in te perk nie.
Sakeliga sê die minister kan mense help met die opstel van riglyne oor die regte gesondheid- en veiligheidsprotokolle.
Sakeliga eis ook dat die minister "alle regulasies wysig wat, deur die aantal kliënte of besoekers wat toegelaat word om die sakeperseel te besoek beperk, tussen verskillende aktiwiteite en sake-ondernemings diskrimineer".
Nu Metro-fliekteaters heropen binnekort
Dis-Chem laat vaar appèl oor buitensporige pryse
Ek het iewers ook gelees dat 50 mense op 'n slag in' n swembad mag wees. Nou vra ek jou!
Mens wonder somtyds wie is die grootste nar in die SA Sirkus. Sterkte Sakeliga, hoop jul kry iets uitgerig.
Die eintlike vraag is, wat is die norm wat gebruik word om die bepalings te maak? Die antwoord is geen.